Vineri, 30 octombrie 2015, un incendiu într-un club din București avea să șocheze întreaga Romanie. Aproximativ 500 de tineri ce asistau la un concert rock, au fost surprinși de un incendiu violent, ce s-a întins în câteva fracțiuni de secunda în toată încăperea. La ora aceasta 27 de tineri au murit și încă cca 200 sunt răniți, dintre care mulți se află într-o stare gravă, necesitând transplanturi de piele și mai multe zeci de intervenții chirurgicale.

Toată această scenă groaznică s-a petrecut în seara de dinaintea celei în care în țările „păgâne” se sărbătorește Halloween-ul, o sărbătoare catalogată ca fiind patronată de Satana, de însuși Diavolul ce vineri seară s-a manifestat prin muzica rock cântată în clubul cu pricina.

Creștinismul, prin reprezentanții săi prezenți în mediul virtual, a arătat hidos astăzi. Mult mai hidos decât orice costumație și orice comportament diavolesc. Mulți au spus că tinerii morți, accidentați, trumatizați pe viață, au primit ceea ce au meritat. Și am găsit mai multe exemple: Creștin Total, Moldova Creștină și sute de postări pe facebook ce fac aluzia la o pedeapsă divină, sau cel puțin la o retragere premeditată a protecției supranaturale.

Tinerii aceștia nu au murit pentru bucuria creștinilor sau pentru o mică demonstrație în avanpremieră a „focului ce va să vie”. Au murit din motive ce nu au nicio legătură cu sferele cerești, fie ele întunecate sau luminate. Creștinii autentici au omis să se poarte omenește. Moralitatea nu este dogmatică, omenia nu diferențiază oamenii buni de cei răi pe baza crezului.

Biserica Ortodoxă protestează împotriva sărbătoririi Halloween-ului pentru că ar fi o sărbătoare a morților, sau a cultului morților. Dar plimbarea de oseminte prin fața credincioșilor ce este? Cine face o adevărată sărbătoare prin plimbarea raclelor și cine face un adevărat business din prostia oamenilor?

Culturile neoprotestante și protestante acuză desfrâul și distracția. Sigur, creștinismul este al morții, al sacrificiului, al durerii și al mirosului de carne arsă în iadul pregătit de Dumnezeu. Nu poate fi vorba despre distracție, în niciun caz.

Creștinismul este mort și îi place să vorbească despre moarte doar în felul său trist, morbid și patologic. Toți ceilalți sunt pierduți.

Sâmbătă, 31.10.2015, nicio față bisericească nu a dat un comunicat de presă prin care să-și exprime suferița și impreuna-simțire cu familiile tinerilor pieriți în flăcări ori mutilați, fizic sau psihic, pe viață. Niciun îndemn de a merge la centrele de recoltare a sângelui, niciun îndemn pentru enoriași în a cerceta familiile aflate în nevoie. Operațiile estetice vor fi foarte costisitoare, vor necesita donare de sânge și nu numai. Creștinismul este mort, este dogmatic, este pentru cei ce se cred deja în cerurile sfinte.

L.E. Există un comunicat prezentat în obișnuitul limbaj de lemn al bisericii. Câți dintre cei 500 de oameni ce așteptau să doneze sange astăzi, erau oamenii evlavioși ai bisericii?

foto: dailymail.co.uk